o stališču, ki se v imenu Evropske unije zavzame v Pridružitvenem odboru v trgovinski sestavi, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani, glede posodobitve Priloge XXVIII-A (Pravila za finančne storitve), Priloge XXVIII-B (Pravila za telekomunikacijske storitve) in Priloge XXVIII-D (Pravila za mednarodni pomorski prevoz) k Sporazumu

OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o stališču, ki se v imenu Unije zavzame v Pridružitvenem odboru v trgovinski sestavi, glede predvidene posodobitve Priloge XXVIII-A (Pravila za finančne storitve), Priloge XXVIII-B (Pravila za telekomunikacijske storitve) in Priloge XXVIII-D (Pravila za mednarodni pomorski prevoz) k Pridružitvenemu sporazumu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani.

2.Ozadje predloga

2.1.Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani

Namen Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani („Sporazum“) je prispevati k postopnemu gospodarskemu povezovanju in poglabljanju političnega pridruževanja med Republiko Moldavijo in Evropsko unijo. Sporazum je začel veljati 1. julija 2016.

2.2.Pridružitveni odbor

Pridružitveni odbor je organ, ustanovljen s Sporazumom, ki je v skladu s členom 438(3) Sporazuma pooblaščen za sprejemanje odločitev v zadevah, ki jih določa ta sporazum, in na področjih, za katera je Pridružitveni svet nanj prenesel pooblastila. Sprejeti sklepi so zavezujoči za pogodbenici, ki sprejmeta ustrezne ukrepe za njihovo izvajanje.

Kot je določeno v členu 438(4) Sporazuma, se Pridružitveni odbor sestane v trgovinski sestavi, da obravnava vsa vprašanja v zvezi s trgovino in z njo povezanimi zadevami iz naslova V Sporazuma. Kot je določeno v členu 1(4) poslovnika Pridružitvenega odbora in pododborov („poslovnik“), je Pridružitveni odbor v trgovinski sestavi sestavljen iz visokih uradnikov Evropske komisije in Republike Moldavije, ki so pristojni za trgovino in z njo povezane zadeve. Predstavnik Evropske komisije ali Republike Moldavije, ki je pristojen za trgovino in z njo povezane zadeve, ima vlogo predsednika Pridružitvenega odbora v trgovinski sestavi. Srečanj se udeleži tudi predstavnik Evropske službe za zunanje delovanje.

V skladu s členom 438(3) Sporazuma in členom 11(1) poslovnika Pridružitveni odbor sprejema odločitve na podlagi medsebojnega dogovora pogodbenic in po zaključku ustreznih notranjih postopkov. Vsak sklep ali priporočilo podpiše predsednik Pridružitvenega odbora in overita sekretarja Pridružitvenega odbora.

2.3.Predvideni akti Pridružitvenega odbora v trgovinski sestavi

Pridružitveni odbor v trgovinski sestavi naj bi sprejel tri sklepe o posodobitvi Priloge XXVIII-A (Pravila za finančne storitve), Priloge XXVIII-B (Pravila za telekomunikacijske storitve) in Priloge XXVIII-D (Pravila za mednarodni pomorski prevoz) k Sporazumu („predvideni akti“).

Namen predvidenih aktov je posodobiti omenjene priloge, da se upošteva razvoj pravnega reda Unije, ki je naveden v njih, od zaključka pogajanj o Sporazumu junija 2013. To je skladno z obveznostmi Unije in Republike Moldavije glede dinamičnega približevanja iz člena 449 Sporazuma, cilj pa je olajšati proces približevanja pravnemu redu Unije v Republiki Moldaviji. Predvideni akti bodo postali zavezujoči za pogodbenici v skladu s členom 438(3) Sporazuma, ki določa: „Pridružitveni odbor je pooblaščen za sprejemanje odločitev v zadevah, ki jih določa ta sporazum, in na področjih, za katera je Pridružitveni svet nanj prenesel pooblastila. Sprejeti sklepi so zavezujoči za pogodbenici, ki sprejmeta ustrezne ukrepe za njihovo izvajanje.“

3.Stališče, ki se zavzame v imenu Unije

Ta predlog za sklep Sveta določa stališče Unije o treh sklepih, ki se zavzame v Pridružitvenem odboru v trgovinski sestavi, ustanovljenim s Sporazumom, glede posodobitve Priloge XXVIII-A (Pravila za finančne storitve), Priloge XXVIII-B (Pravila za telekomunikacijske storitve) in Priloge XXVIII-D (Pravila za mednarodni pomorski prevoz).

Navedene priloge je treba posodobiti, da se upošteva razvoj pravnega reda Unije v navedenih storitvenih sektorjih od zaključka pogajanj o Sporazumu junija 2013. Predlog je skladen z obveznostmi pogodbenic iz člena 436 in člena 449 Sporazuma.

Ta predlog je skladen z drugimi zunanjimi politikami Unije in prispeva k njihovemu izvajanju, kar velja zlasti za evropsko sosedsko politiko in politiko razvojnega sodelovanja v odnosu do Republike Moldavije.

Določbe Sporazuma o trgovini in z njo povezanih zadevah so bile leta 2009 predmet predhodne ocene učinka, nato pa še ocene učinka trgovine na trajnostni razvoj, ki jo je leta 2012 izvedel generalni direktorat Komisije za trgovino; obe oceni sta bili upoštevani pri pogajanjih o poglobljenem in celovitem območju proste trgovine. Navedena študija je potrdila, da izvajanje določb o trgovini in z njo povezanih zadevah ne bi negativno vplivalo na Unijo, njen pravni red ali njene politike, hkrati pa bi pozitivno vplivalo na gospodarski razvoj Republike Moldavije. Predlog nima negativnega učinka na ekonomsko, socialno ali okoljsko politiko Unije.